محمد مستمر

**ڈاکٹر محمد مستمر** بھارت سے تعلق رکھنے والے اردو زبان کے شاعر، نفسیاتی نقاد، افسانہ نگار اور مترجم ہیں۔

## حالاتِ زندگی
**ڈاکٹر محمد مستمر** 6 ؍ مئی 1981ء کو ضلع مظفر نگر کے ایک تاریخی قصبہ **حسن پور لوہاری** (یو پی اب شاملی)میں پیدا ہوئے۔ انھوں نے ابتدائی تعلیم مقامی مدرسہ سے حاصل کی اور اعلیٰ تعلیم ایم اے ، ایم فِل ( اُردو ) چودھری چرن سنگھ یونیورسٹی میرٹھ سے کیا۔ ایم فل میں ان کے مقالے کا موضوع تھا **علیم اختر مظفر نگری کی شاعری: ایک مطالعہ**۔ یہ مقالہ کتابی صورت میں2010ء میں شائع ہو کر اترپردیش اردو اکادمی سے انعام بھی حاصل کر چکا ہے۔ پی ایچ ڈی کے لیے انھوں دہلی یونی ورسٹی کا رُخ کیا اور پروفیسر **ارتضیٰ کریم** کی نگرانی میں **اردو افسانوں میں نفسیاتی عناصر کی عکاسی** کے موضوع پر مقالہ تحریر کیا۔ آج کل تحصیل رام پور **ملیہاران** میں رہتے ہیں۔

## علمی و ادبی کاوشیں
**ڈاکٹر محمد مستمر** تقریباََ تیرہ برس تک ہریانہ اردو اکادمی کے **شعبۂ اردو خط کتابت کورس** سے وابستہ رہے ۔ یہاں انھوں نے تیرہ برسوں میں کم و بیش ساڑھے چھ ہزار لوگوں کو اردو رسم الخط سے رو شناس کرایا ۔ جس میں اسّی سال کی عمر سے لے کر دس سال کی عمر تک کے لوگ شامل رہے۔اب وہ پچھلے لگ بھگ دو برسوں سے ذاکر حسین دہلی کالج میں بہ حیثیت اسسٹنٹ پروفیسر اپنی تدریسی خدمات انجام دے رہے ہیں۔  **ڈاکٹر محمد مستمر** بنیادی طور پر ایک نفسیاتی نقاد کی حیثیت سے جانے جاتے ہیں مگر ان کی شناخت ایک افسانہ نگار، مترجم اور شاعر کے طور پر بھی ہے۔ کچھ عرصے تک انھوں نے ہریانہ اردو اکادمی کے مجلہ جمناتٹ کی مدیرانہ ذمہ داریوں کو بھی نبھایا ۔

## تصانیف
**ڈاکٹر محمد مستمر** ایک درجن سے زائد کتابیں تخلیق اور ترتیب دے چکے ہیں۔ علاوہ ازیں مختلف سیمیناروں میں شرکت اور ملکی و غیر ممالک کے رسائل و جرائد میں متواتر چھپتے رہتے ہیں۔
# علیم اختر مظفر نگری کی شاعری: ایک مطالعہ (یوپی اردو اکادمی سے انعام یافتہ)
# حدوں سے آگے، دہلی، تخلیق کار پبلشرز، 2016ء( افسانوی مجموعہ، یوپی اردو اکادمی سے انعام یافتہ)
# تنقیص و تقریظ(مضامین)، دہلی، تخلیق کار پبلشرز، 2015ء
# کلیاتِ علیم اختر مظفر نگری 
# پہلو در پہلو(تنقیدی مضامین)، لکھنؤ، آل انڈیا اردو تعلیم گھر، 2019ء
# ارتکاب (افسانوی مجموعہ)
# انیس انصاری: شخصی اور فنی زاویے
# آخری ادھیائے(ناول : ترجمہ)
# آؤ اُردو سیکھیں (قاعدہ)
# آؤ اُردو سیکھیں ورک بُک
# انقلابی قلندر، دہلی، ایجوکیشنل پبلشنگ ہاؤس، 2021ء(مجموعۂ غزلیات)

## تالیفات بطور معاون
# قرآۃ العین حیدر: فن اور شخصیت 
# جوش شناسی
# نقشِ تمنا انبالوی
# انتخابِ کلامِ فیض (دیوناگری رسم الخط)
# ہریانہ کے مقدس مقامات 
# ہندوستان کی عظیم ہستیاں
# کلامِ جوہر

## ترجمے
# برگد کی جڑیں (ہندی سے اردو)
# ارتعاش (ہندی سے اردو)
# آخری ادھیائے (اردو سے ہندی)

## زیرِ تالیف کتب
# عکس در عکس
# اردو افسانوں میں بچوں کی نفسیات 
# اردو افسانوں میں عورتوں کی نفسیات
# اردو افسانوں میں بزرگوں کی نفسیات

## اعزازات
* ایم فل ٹاپر انعام (چودھری چرن سنگھ یونیورسٹی) 2008ء
* علیم اختر مظفر نگری کی شاعری کتاب پر (اترپردیش اردو اکادمی) 2010ء
* حدوں سے آگے، افسانوی مجموعہ پر (اترپردیش اردو اکادمی) 2015ء
* آلمائٹی انٹرنیشنل سوسائٹی، مالیر کوٹلہ کی جانب سے (حالی ایوارڈ) 2018ء

## نمونۂ کلام
شور سارے ہی نگر میں مچ چکا ہے باغباں

پھول کے کانوں میں کانٹا کہہ رہا ہے کچھ نہ کچھ

مشتری، مریخ، زہرہ، جھلملاتے اب نہیں

درحقیقت دور ہم سے کہکشاں ہے غم زدہ

تو جان لے سست اہمیت کو

سمے مسلسل نکل رہا ہے

مستمر کو لاکھ دنیا نے ستایا ہے مگر

ہے قدم ثابت دِشا اپنی پلٹتا ہی نہیں

## ناقدین کی آراء
* **پروفیسر ارتضیٰ کریم**: **محمد مستمر** سے مل کر، ان سے گفتگو کر کے یہ احساس سوا ہو جاتا ہے کہ جب تک ایسے سلجھے ہوئے ذہن کے لوگ جہانِ ادب سے رشتہ جوڑتے رہیں گے، ادب رو بہ زوال کی بات ردّ ہوتی رہے گی۔ **ڈاکٹر مستمر** شاعری بھی کرتے ہیں، افسانے بھی لکھتے ہیں، تنقید و تحقیق نیز نصابی قسم کی کتابیں بھی لکھتے ہیں۔ وہ ادب کے نہایت سنجیدہ اور بالیدہ قاری ہیں اور بہت حساس تخلیق کار بھی۔ اپنی بات کہنے کے لیے کبھی شاعری، کبھی فکشن اور کبھی تنقیدی مضامین کا سہارا لیتے ہیں۔ کہا جاتا ہے کہ شعر و ادب میں کیا کہنا ہے سے زیادہ کیا نہیں کہنا ہے کی زیادہ اہمیت ہے اور مقامِ شکر ہے کہ **ڈاکٹر مستمر** اس ہنر سے واقف ہیں۔ 
* **ڈاکٹر محمد آصف ملک**: **ڈاکٹر محمد مستمر** غزل کے شاعر ہیں۔ انھوں نے اپنی غزلیات میں بعض مقامات پر ایک ایسا کلیدی لفظ برتا ہے جس سے اس شعر کے سیاق و سباق کے معنی کھلتے چلے جاتے ہیں۔ وہ لفظ یا تو استعارتاً برتا ہے یا کنایتاً۔ مابعد جدید عہد اور آگے کی غزل کے اسالیب اور رجحانات کا پیرایہ کیا ہوتا ہے، اس کا راز **ڈاکٹر محمد مستمر** کی غزل میں مضمر ہے۔ استعارے کی سطح ہو کہ تشبیہ کی یا تلمیح کی مسافت میں عہدِ جدید کی حالت و کیفیت ہو یا پھر وسائلِ شعری کے نئے برتاؤ کے حربے، ہر ایک کے تخلیقی برتاؤ میں **ڈاکٹر محمد مستمر** نے شعوری کوشش کی ہے۔ وہ شعوری طور پر اپنے مذہبی و تہذیبی ہم زادوں، اپنی روایات اور امت کی تنزلی کی آگاہی رکھتے ہیں جو ان کے یہاں کرب و اضطراب تک ترقی کر چکا ہے۔ یہ اضطراب و کرب ان کے قریب ہر شعر سے کسی نہ کسی طرح سر ابھارتا محسوس ہوتا ہے۔
**ڈاکٹر اختر آزاد**: **محمد مستمر** ایک بے باک افسانہ نگار ہیں۔ جنس ان کا محبوب موضوع ہے۔ جہاں تک ایک عام آدمی نہیں سوچ سکتا، وہاں تک **مستمر** کے تخیل کی اڑان پہنچتی ہے جسے افسانوی لباس پہنا کر قاری کے سامنے اس طرح پیش کرتے ہیں کہ ساری چیزیں زندگی کا حصہ نظر آتی ہیں۔ مستمر اپنے افسانوں میں کہیں کہیں ایسی فلسفیانہ باتیں بھی کر جاتے ہیں جو افسانے کی خوبصورتی اور معنویت میں اضافہ کرتی ہیں۔ ویسے عام طور پر فلسفیانہ گفتگو کا مطلب وہ باتیں جو گنجلک کے آس پاس ہوں۔ **مستمر** کے یہاں یہی فلسفیانہ باتیں عام طور پر پرت لیے ہوئے ہوتی ہیں۔ لیکن ان کی تہ میں اترتے ہی قاری کو سمجھنے میں کوئی پریشانی نہیں ہوتی کیونکہ ان کا ایک سرا زندگی کے ساتھ جڑا ہوتا ہے۔ **ڈاکٹر مستمر**اکیسویں صدی کے ابھرتے ہوئے افسانہ نگار ہیں اور اردو افسانے کے بال و پر سنوارنے کے لیے جس طرح ہمہ تن مصروف ہیں، اس کو دیکھتے ہوئے یہ کہا جا سکتا ہے کہ مستقبل میں یہ افسانہ نگار اپنی ایک نئی شناخت کے ساتھ ابھرے گا اور اپنی ایک ممتاز حیثیت قائم کر لے گا۔

## حوالہ جات